b"\n_START_ARTICLE_\nMarcel Duchamp\n_START_SECTION_\nVarhainen ura\n_START_PARAGRAPH_\nHenri-Robert-Marcel Duchamp syntyi vuonna 1887 Blainville-Crevonissa, Pohjois-Ranskassa. Duchampin aloittaessa taideopinnot Pariisissa elettiin kubismin alkuaikoja. Pablo Picasson ja Georges Braquen kubistiset teokset eiv\xc3\xa4t kuitenkaan vastanneet Duchampin makua, vaan h\xc3\xa4nen ensimm\xc3\xa4isi\xc3\xa4 t\xc3\xb6it\xc3\xa4\xc3\xa4n voidaan luonnehtia impressionistisiksi ja fauvistisiksi._NEWLINE_Duchamp osallistui Pariisin esikaupungissa Puteaux'ssa vanhempien veljiens\xc3\xa4 Jacques Villon'in ja Raymond Duchamp-Villon'in pit\xc3\xa4m\xc3\xa4\xc3\xa4n salonkiin, jossa keskusteltiin kubismista teoreettisesti. Ryhm\xc3\xa4\xc3\xa4n kuuluivat my\xc3\xb6s Jean Metzinger ja Albert Gleizes, jotka kirjoittivat kubismia k\xc3\xa4sittelev\xc3\xa4n kirjan \xe2\x80\x9dDu Cubisme\xe2\x80\x9d vuonna 1912._NEWLINE_Ensimm\xc3\xa4iset merkitt\xc3\xa4v\xc3\xa4t ty\xc3\xb6t, erityisesti maalaus Alaston laskeutuu portaita (\xe2\x80\x9dNu descendant un escalier\xe2\x80\x9d, 1912) kommentoivat kubismia. Duchamp hylk\xc3\xa4si kubismin ja ryhtyi tekem\xc3\xa4\xc3\xa4n Suurta lasia (\xe2\x80\x9dMari\xc3\xa9e mise \xc3\xa0 nu par ses celibataires, m\xc3\xaame\xe2\x80\x9d, 1915-23) josta tuli maalaustaiteen ja henkil\xc3\xb6kohtaisen maun kritiikki. Duchamp julkaisi teokseen liittyv\xc3\xa4t muistiinpanot ja luonnokset nimell\xc3\xa4 Vihre\xc3\xa4 laatikko vuonna 1936. Suuren lasin aiheena oli ihmisen ja koneen liitto ja teoksessa oli paljon viittauksia sen tekoajan teknologiaan ja tieteeseen. Aihetta k\xc3\xa4sitteliv\xc3\xa4t my\xc3\xb6s futurismi ja dada.\n_START_SECTION_\nNew Yorkiin\n_START_PARAGRAPH_\nTy\xc3\xb6skennelty\xc3\xa4\xc3\xa4n Saint-Genevi\xc3\xa8ven kirjastossa Pariisissa vuosina 1912\xe2\x80\x931915 Duchamp matkusti New Yorkiin vuonna 1915, jossa h\xc3\xa4n osallistui avantgarde-taiteilijoiden toimintaan kuuluen muun muassa riippumattomien taiteilijoiden liiton hallitukseen._NEWLINE_Aikansa taideinstituutioita Duchamp h\xc3\xa4tk\xc3\xa4hdytti readymade-teoksellaan Suihkul\xc3\xa4hde (\xe2\x80\x9dLa Fontaine\xe2\x80\x9d, 1917/1964), jonka h\xc3\xa4n l\xc3\xa4hetti R. Muttin salanime\xc3\xa4 k\xc3\xa4ytt\xc3\xa4en riippumattomien taiteilijoiden n\xc3\xa4yttelyyn, jossa se hyl\xc3\xa4ttiin. Vuonna 2004 viisisataa taiteentuntijaa valitsi pisoaarin nykytaiteen teokseksi, joka on eniten vaikuttanut j\xc3\xa4lkipolviin. _NEWLINE_Readymade-teoksiaan ei Duchamp itse esitt\xc3\xa4nyt aktiivikaudellaan julkisesti. Vuodesta 1920 h\xc3\xa4n toimi yhdess\xc3\xa4 Katherine Dreierin ja Man Rayn kanssa perustamassaan Soci\xc3\xa9t\xc3\xa9 Anonyme -j\xc3\xa4rjest\xc3\xb6ss\xc3\xa4. Seura j\xc3\xa4rjesti n\xc3\xa4yttelyit\xc3\xa4 ja esitelm\xc3\xa4tilaisuuksia, julkaisi kirjoja ja ker\xc3\xa4si merkitt\xc3\xa4v\xc3\xa4n taidekokoelman, joka luovutettiin Yalen yliopiston taidemuseolle 1940-luvulla._NEWLINE_Duchamp toimi my\xc3\xb6s taidev\xc3\xa4litt\xc3\xa4j\xc3\xa4n\xc3\xa4 j\xc3\xa4rjest\xc3\xa4en Constantin Br\xc3\xa2ncu\xc8\x99in ja Wassily Kandinskyn n\xc3\xa4yttelyt Yhdysvalloissa. H\xc3\xa4n lopetti taiteen tekemisen vuonna 1923, koska taiteilijan mukaan taide merkityksellisen\xc3\xa4 toimintana oli tullut tiens\xc3\xa4 p\xc3\xa4\xc3\xa4h\xc3\xa4n._NEWLINE_Duchamp asui vuorotellen Pariisissa ja New Yorkissa ja otti Yhdysvaltain kansalaisuuden vuonna 1956. H\xc3\xa4n kuoli Neuilly-sur-Seiness\xc3\xa4, Pariisin esikaupungissa vuonna 1968.\n_START_SECTION_\nVaikutus\n_START_PARAGRAPH_\nDada ja surrealismi syntyiv\xc3\xa4t p\xc3\xa4\xc3\xa4osin Euroopassa ensimm\xc3\xa4isen maailmansodan aikana ja varsinkin surrealismi vaikutti paljon Yhdysvaltain taiteeseen toisen maailmansodan aikana. Marcel Duchamp oli v\xc3\xa4litt\xc3\xa4j\xc3\xa4taiteilija, joka vaikutti varsinkin Ranskan ja Yhdysvaltain v\xc3\xa4lisen transatlanttisen yhteisty\xc3\xb6n syntyyn._NEWLINE_Duchampin teoksia oli esill\xc3\xa4 surrealistien yhteisn\xc3\xa4yttelyiss\xc3\xa4 sek\xc3\xa4 1960-luvulta alkaen monissa retrospektiivisissa n\xc3\xa4yttelyiss\xc3\xa4 muun muassa Tukholman Moderna Museetissa (\xe2\x80\x9dR\xc3\xb6relse i konsten\xe2\x80\x9d, 1961), Pasadenassa, Lontoossa ja Milanossa._NEWLINE_Parhaiten Duchamp tunnetaan Suuresta lasistaan ja readymade-teoksistaan, jotka vaikuttivat k\xc3\xa4sitetaiteen syntyyn 1960-luvulla. My\xc3\xb6s pop-taide, erityisesti Andy Warhol, tunsi kiinnostusta Duchampin taidetta kohtaan. Duchamp tunnettiin my\xc3\xb6s etev\xc3\xa4n\xc3\xa4 shakin pelaajana."